**roşu intens**

*Cosmacpan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

a-na ana, a-re are, me-re mere

deci astăzi am învăţat despre adâncimea cerului şi culoarea sa străvezie

în timpul eclozării ouălor verzi depuse de struţul de grotă

taurul, nu ştie ce-i cu el, dar când vede roşu în faţa ochilor turbează.

cerul îi cade în cap şi îi împrăştie minţile, orbindu-l

ce poate face atunci? caută un debuşeu, o cale de fugă,

şi-atunci loveşte ca să se descarce, altfel îi plesnesc coarnele

el uită tot. caută o victimă ce-i va purta culoarea

şi-abia când simte că greabănul îi e plin de moarte

se întreabă unde a greşit, dar lama taie firul întrebărilor

şi nodul gordian se desface între a fost şi a nu mai fi

fericite culorile care-au scăpat din îmbrăţişarea nopţii